b"\n_START_ARTICLE_\nGekko japonicus\n_START_SECTION_\nGeneralitats\n_START_PARAGRAPH_\nGekko japonicus, aix\xc3\xad com la resta d'esp\xc3\xa8cies del seu grup, es caracteritza per un cos petit (d'uns pocs cent\xc3\xadmetres), amb els orificis nasals (dos o tres) en contacte amb el rostral, de zero a vint-i-una files de tubercles dorsals, fins a trenta-dos porus precloacals i entre un i quatre tubercles post-cloacals._NEWLINE_La seva membrana interdactilar no est\xc3\xa0 especialment desenvolupada i no tenen tubercles als plecs laterals._NEWLINE_La seva regi\xc3\xb3 vertebral cont\xc3\xa9 taques o bandes llargues de color clar.\n_START_SECTION_\nAparell adhesiu\n_START_PARAGRAPH_\nCom la resta de membres de la seva fam\xc3\xadlia, disposa de superf\xc3\xadcies dactilars adhesives que li permeten capturar aliment viu i escapar dels depredadors escalant parets en vertical o fins i tot cap per avall, fins i tot per superf\xc3\xadcies llises. Aquest aparell adhesiu est\xc3\xa1 basat en la pres\xc3\xa8ncia de petites papil\xc2\xb7les microsc\xc3\xb2piques similars a p\xc3\xa8ls a la capa superficial de l'epidermis subdigital de l'animal._NEWLINE_Per aquesta capacitat d'adhesi\xc3\xb3 \xc3\xa9s fonamental l'expansi\xc3\xb3 de la fam\xc3\xadlia g\xc3\xa8nica de la \xce\xb2-queratina que es troba en analitzar el genoma de Gekko japonicus.\n_START_SECTION_\nAparell sensorial\n_START_PARAGRAPH_\nCom a animal nocturn t\xc3\xa9 uns sistemes sensorials caracter\xc3\xadstics, com sensibilitat a la llum, una visi\xc3\xb3 de colors redu\xc3\xafda, sistema \xc3\xb2ptic multifocal, un olfacte molt desenvolupat i un sistema auditiu especial. Les seves retines es componen majorit\xc3\xa0riament de cons dobles i simples. El fet de viure majorit\xc3\xa0riament en ambients de foscor fa que hagi hagut de desenvolupar un gran sistema olfactori per tal de localitzar el menjar i preveure els atacs de depredadors. Per la visi\xc3\xb3 nocturna \xc3\xa9s essencial la prote\xc3\xafna opsina.\n_START_SECTION_\nCua\n_START_PARAGRAPH_\nLa cua del Gekko japonicus \xc3\xa9s un ap\xc3\xa8ndix prominent i complex format per diversos teixits, incloent medul\xc2\xb7la espinal, m\xc3\xbascul, vasos, teixit adip\xc3\xb3s i columna vertebral \xc3\xb2ssia._NEWLINE_Aquests r\xc3\xa8ptils tenen la capacitat de regenerar la seva cua quan se'ls talla, cosa que fan mitjan\xc3\xa7ant tres processos: curaci\xc3\xb3 de la ferida, formaci\xc3\xb3 del blastema i creixement de la nova cua.\n_START_SECTION_\nH\xc3\xa0bits\n_START_PARAGRAPH_\nEl Gekko japonicus \xc3\xa9s un animal d'h\xc3\xa0bits nocturns i gran agilitat. _NEWLINE_Quan s\xc3\xb3n atacats per depredadors, els Gekko japonicus poden desprendre's de la seva cua, sistema adaptatiu present a molts r\xc3\xa8ptils del seu ordre.\n_START_SECTION_\nDistribuci\xc3\xb3\n_START_PARAGRAPH_\n\xc3\x89s natiu de l'\xc3\x80sia Oriental: l'orient de la Xina (Sichuan, Shaanxi i Gansu), Corea del Sud i Jap\xc3\xb3 (Kyushu, Honshu, Shikoku, Yakushima i les illes Ry\xc5\xabky\xc5\xab).\n_START_SECTION_\nAplicacions en investigaci\xc3\xb3\n_START_PARAGRAPH_\nA causa de les seves caracter\xc3\xadstiques, el Gekko japonicus s'ha utilitzat en estudis de processos regeneratius, i el seu aparell adhesiu ha estat estudiat pel desenvolupament de tecnologies inspirades en la vida natural._NEWLINE_La seva capacitat per regenerar la cua fa que sigui un bon model per estudiar processos de regeneraci\xc3\xb3."